題李休寧藏齋
作者：吳儆
朝代：宋

paragraphs: 璧玉世所珍，常以十襲藏。
虎豹亦自愛，霧雨澤其章。
璧玉瑱玷缺，郊廟登琮璜。
虎豹養成文，倏變風飛揚。
李侯知愛子，納於道德場。
劚翳開雲扃，挹潔抗風窗。
萬軸架牙籤，千篇垂琳琅。
燈火秋夜永，爐薰春晝長。
黄卷對聖賢，北窗卧羲皇。
欲不接耳目，心靜發天光。
性守蹈宮庭，禮教嚴範防。
城堅無畏敵，楫具川可航。
茲焉寄游息，鵬路觀翺翔。